Document ID: 32011D0633

KOMMISSIONENS GENNEMFØRELSESAFGØRELSE
af 15. september 2011
om fælles specifikationer for infrastrukturregistret for jernbaner
(meddelt under nummer K(2011) 6383)
(EØS-relevant tekst)
(2011/633/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/57/EF af 17. juni 2008 om interoperabilitet i jernbanesystemet i Fællesskabet (1), særlig artikel 35, stk. 2, og
ud fra følgende betragtninger:
(1)
Ifølge artikel 35 i direktiv 2008/57/EF sørger hver medlemsstat for, at et infrastrukturregister offentliggøres og ajourføres. Kommissionen bør vedtage specifikationer for infrastrukturregistret på grundlag af et udkast, som udarbejdes af Det Europæiske Jernbaneagentur (i det følgende benævnt »agenturet«).
(2)
Der er behov for supplerende fælles specifikationer for at lette adgangen til registrenes data på tværs af flere medlemsstater. Udviklingen og ibrugtagningen af en fælles edb-brugergrænseflade, der fungerer som et virtuelt register over jernbaneinfrastruktur på europæisk plan, bør iværksættes sammen med oprettelsen af nationale infrastrukturregistre og dataindsamlingen. Med bistand fra agenturet bør medlemsstaterne samarbejde om at sikre, at registrene er i drift, indeholder alle data, er sammenkoblet indbyrdes og har en fælles brugergrænseflade.
(3)
Foranstaltningerne i denne afgørelse er i overensstemmelse med udtalelse fra det udvalg, som blev nedsat ved artikel 29, stk. 1, i direktiv 2008/57/EF -
VEDTAGET DENNE AFGØRELSE:
Artikel 1
De fælles specifikationer for infrastrukturregistret, jf. artikel 35 i direktiv 2008/57/EF er anført i bilaget til denne afgørelse.
Artikel 2
1. Hver medlemsstat skal sikre, at infrastrukturregistret foreligger i elektronisk form og opfylder de fælles specifikationskrav som omhandlet i artikel 1, stk. 1, senest tre år efter denne afgørelses ikrafttræden.
2. Medlemsstaterne skal sikre, at deres registre kobles sammen og forbindes med den fælles brugergrænseflade, jf. artikel 4, senest seks måneder efter, at grænsefladen er i drift.
Artikel 3
Agenturet skal udgive en vejledning i anvendelsen af de specifikationer, der er nævnt i artikel 1, stk. 1, senest et år efter denne afgørelses ikrafttræden og holde den ajour. Vejledningen i anvendelsen skal indeholde en henvisning til de relevante bestemmelser i de tekniske specifikationer for interoperabilitet (TSI’er) for hver parameter.
Artikel 4
1. Agenturet skal udarbejde et udkast til de detaljerede specifikationer samt ledelses- og gennemførelsesplanen for: a) udvikling, afprøvning, ibrugtagning og drift af en fælles brugergrænseflade og b) den indbyrdes sammenkobling af de nationale registre. Agenturet skal forelægge disse for Kommissionen senest et år efter denne afgørelses ikrafttræden.
2. Den i stk. 1 nævnte fælles brugergrænseflade skal være en web-baseret applikation, der letter adgangen til infrastrukturregistrenes data på europæisk plan. Den skal være i drift senest tre år efter denne afgørelses ikrafttræden.
3. Når fremskridt med hensyn til udviklingen af TSI’er nødvendiggør dette, skal agenturet anbefale ajourføringer af de specifikationer, der er nævnt i artikel 1, stk. 1, og af de detaljerede specifikationer, som er nævnt i stk. 1.
Artikel 5
1. Medlemsstaterne skal sikre, at de fornødne data indsamles og indføres i deres nationale infrastrukturregister i overensstemmelse med stk. 2 til 5. De skal sikre, at disse data er pålidelige, og at de ajourføres.
2. Data vedrørende infrastrukturanlæg for godskorridorer som defineret i bilaget til Europa-Parlamentets og Rådets forordning (EU) nr. 913/2010 (2) skal indsamles og indføjes i det nationale infrastrukturregister senest tre år efter denne afgørelses ikrafttræden.
3. Data vedrørende infrastrukturanlæg, der tages i brug, efter at direktiv 2008/57/EF er trådt i kraft, men før denne afgørelse træder i kraft, bortset fra data som omhandlet i stk. 2, skal indsamles og indføjes i det nationale infrastrukturregister senest tre år efter denne afgørelses ikrafttræden.
4. Data vedrørende infrastrukturanlæg, der er sat i drift, før direktiv 2008/57/EF trådte i kraft, bortset fra data som omhandlet i stk. 2, skal indsamles og indføjes i det nationale infrastrukturregister i overensstemmelse med den nationale gennemførelsesplan, jf. artikel 6, stk. 1, dog senest fem år efter denne afgørelses ikrafttræden.
5. Data vedrørende privatejede sidespor, der er sat i drift, før direktiv 2008/57/EF trådte i kraft, skal indsamles og indføjes i det nationale infrastrukturregister i overensstemmelse med den nationale gennemførelsesplan, jf. artikel 6, stk. 1, dog senest syv år efter denne afgørelses ikrafttræden.
6. Data vedrørende infrastrukturanlæg, der tages i brug efter, at denne afgørelse træder i kraft, skal indføjes i det nationale infrastrukturregister, så snart anlæggene tages i brug, og så snart det i artikel 2, stk. 1, nævnte register er oprettet.
Artikel 6
1. Hver medlemsstat skal opstille en national gennemførelsesplan og en tidsplan for gennemførelsen af de forpligtelser, der følger af denne afgørelse. Den nationale gennemførelsesplan forelægges Kommissionen senest seks måneder efter denne afgørelses ikrafttræden.
2. Agenturet skal koordinere, overvåge og støtte gennemførelsen af de nationale infrastrukturregistre. Det skal bl.a. nedsætte og lede en gruppe bestående af repræsentanter for de enheder, der har ansvaret for at oprette og vedligeholde de nationale registre. Disse enheder skal hver fjerde måned sende en rapport til agenturet med status over fremskridt med hensyn til gennemførelsen. Agenturet aflægger regelmæssigt rapport til Kommissionen om fremskridt med hensyn til gennemførelsen af denne afgørelse.
Artikel 7
Denne afgørelse finder anvendelse fra den 16. marts 2012.
Artikel 8
Denne afgørelse er rettet til medlemsstaterne og Det Europæiske Jernbaneagentur.
Udfærdiget i Bruxelles, den 15. september 2011.

Labels: 7
12
8
15